આ વાતો કહેતા ભી દીવાના ઔર સુનતા ભી દીવાના જેવી છે ને એ સમજવા માટે લોકસભાની ચૂંટણીનું ગણિત અને આ રાજ્યોનાં સમીકરણો સમજવા જેવાં છે. પહેલી વાત તો એ કે અત્યારે જે પક્ષોની એકતાની વાતો થાય છે એમાંથી મોટા ભાગના પક્ષો ૨૦૧૪માં પણ ભાજપની સામે જ હતા ને ભાજપ સામે એક થઈને જ લડેલા. બિહારમાં કોંગ્રેસ અને રાષ્ટ્રીય જનતા દળ સાથે રહીને જ લડેલાં. જમ્મુ અને કાશ્મીરમાં કોંગ્રેસ ને ઉણર અબ્દુલ્લાની નેશનલ કોન્ફરન્સનું જોડાણ હતું જ. મહારાષ્ટ્રમાં કોંગ્રેસ અને શરદ પવારની એનસીપી સાથે જ હતાં. તમિલનાડુમાં કોંગ્રેસ અને કરૂણાનિધિનો ડીએમકે પણ સાથે રહીને લડેલા. ઉત્તર પ્રદેશમાં સમાજવાદી પાર્ટી અને કોંગ્રેસ સાથે જ હતાં. આમ અડધોઅડધ રાજ્યો એવાં છે કે જ્યાં ૨૦૧૪માં પણ આ કહેવાતી વિપક્ષી એકતા તો હતી જ ને તો પણ ભાજપના વિજયરથને રોકી શક્યા નહોતાં.